Document ID: 32002R0256

32002R0256
L 041/6
SLUŽBENI LIST EUROPSKE UNIJE
12.02.2002.
UREDBA KOMISIJE (EZ) br. 256/2002
od 12. veljače 2002.
o privremenom odobrenju za nove dodatke hrani za životinje, produljenju privremenog odobrenja za dodatak hrani za životinje i trajnom odobrenju dodatka hrani za životinje
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 70/524/EEZ od 23. studenoga 1970. o dodacima hrani za životinje (1), kako je zadnje izmijenjena Uredbom Komisije (EZ) br. 2205/2001 (2), a posebno njezine članke 3., 9.d i 9.e,
budući da:
(1)
Direktiva 70/524/EEZ propisuje da se novi dodaci hrani za životinje mogu odobriti nakon razmatranja zahtjeva u skladu s člankom 4. Direktive.
(2)
Članak 9.e stavak 1. Direktive 70/524/EEZ propisuje da se privremeno odobrenje za novi dodatak hrani za životinje može dati ako su zadovoljeni uvjeti iz članka 3.a točaka (b) do (e) navedene Direktive i ako je razumno pretpostaviti, imajući u vidu dostupne rezultate, da prilikom korištenja u hranidbi životinja dodatak ima jedan od učinaka iz članka 2. točke (a). Takvo privremeno odobrenje može se dati za razdoblje do četiri godine za dodatke hrani za životinje iz dijela II. Priloga C spomenute Direktive.
(3)
Procjena dokumentacije podnesene u vezi sa sredstvima protiv stvaranja gruda „natrijev ferocijanid” i „kalijev ferocijanid” opisanima u Prilogu I. pokazuje da ti dodaci hrani za životinje udovoljavaju gore navedenim uvjetima. Znanstveni odbor za hranidbu životinja (SCAN) je dana 3. prosinca 2001. donio pozitivno mišljenje u pogledu sigurnosti tih sredstava protiv stvaranja gruda. Stoga iste treba privremeno odobriti na razdoblje od četiri godine.
(4)
Uredbom Komisije (EZ) br. 937/2001 (3) obnovljeno je privremeno odobrenje pripravka iz mikroorganizma Bacillus cereus var. toyoi (NCIMB 40 112: Toyocerin®) za kategorije životinja pilići za tov, nesilice, telad, goveda za tov, rasplodne srne i kunići za tov. Odobrenje je izdano samo do 1. ožujka 2002., kako bi se ostavilo dovoljno vremena za ponovnu procjenu sigurnosti soja u pogledu otpornosti na tetraciklin, u skladu sa zahtjevom SCAN-a koji je taj zahtjev postavio u svjetlu dokaza koji su postali dostupni nakon što je tvar prvi put privremeno odobrena.
(5)
Tražene podatke Komisija je zaprimila 17. rujna 2001. Na temelju toga, SCAN je zaključio u svojem izvještaju o proizvodu Toyocerin® usvojenom 5. prosinca 2001. da je procjena podnesene dokumentacije pokazala da se proizvod može smatrati sigurnim u pogledu proizvodnje toksina i u pogledu otpornosti na antibiotike.
(6)
S obzirom da su novi podaci zadovoljili Komisiju u smislu da su ispunjeni uvjeti iz članka 3.a točaka (b) do (e) Direktive 70/524/EEZ, potrebno je izdati privremeno odobrenje za pripravak Bacillus cereus var. toyoi (NCIMB 40 112) za kategorije životinja pilići za tov, nesilice, telad, goveda za tov, rasplodne srne i kunići za tov za preostali dio najduže dozvoljenog petogodišnjeg razdoblja. Uzimajući u obzir prekid privremenog odobrenja između 21. veljače 2001. i 31. svibnja 2001., privremeno odobrenje treba važiti do 7. listopada 2004.
(7)
Privremeno odobrenje za pripravak iz mikroorganizma Bacillus cereus var. toyoi (NCIMB 40 112) za kategorije životinja prasad, svinje i krmače isteklo je 21. travnja 1999., na kraju najduže dozvoljenog petogodišnjeg razdoblja.
(8)
SCAN je u svom izvješću o proizvodu Toyocerin® usvojenom 5. prosinca 2001. potvrdio da proizvod, kada se koristi u kategoriji životinja prasad, svinje za tov i krmače, ispunjava uvjete iz članka 3.a točaka (b) do (e) Direktive 70/524/EEZ. Izvješće SCAN-a također je dalo povoljan zaključak o učinkovitosti proizvoda Toyocerin® kada se koristi u kategoriji životinja prasad starosti do 2 mjeseca i krmače.
(9)
Kako su ispunjeni svi uvjeti članka 3.a Direktive 70/524/EEZ, potrebno je izdati trajno odobrenje za pripravak mikroorganizma Bacillus cereus var. toyoi (NCIMB 40 112) za korištenje u kategoriji životinja prasad i krmače u skladu s uvjetima opisanima u Prilogu III.
(10)
Procjena dokumentacije pokazuje da mogu biti potrebni neki postupci za zaštitu radnika od izloženosti dodacima hrani za životinje. Takvu zaštitu treba međutim osigurati primjenom Direktive Vijeća 89/391/EEZ od 12. lipnja 1989. o uvođenju mjera za poticanje poboljšanja sigurnosti i zdravlja radnika na radu (4).
(11)
Mjere propisane u ovoj Uredbi su u skladu s mišljenjem Stalnog odbora za hranu za životinje,
DONIJELA JE OVU UREDBU:
Članak 1.
Dodaci hrani za životinje koji pripadaju funkcionalnoj skupini „Veziva, sredstva protiv stvaranja gruda i zgušnjivači” navedeni u Prilogu I., dozvoljeni su za korištenje kao dodaci hrani za životinje u skladu s uvjetima propisanima u navedenom Prilogu.
Članak 2.
Privremeno odobrenje za pripravak koji pripada funkcionalnoj skupini „Mikroorganizmi”, naveden u Prilogu II., produžuje se u skladu s uvjetima propisanima u navedenom Prilogu.
Članak 3.
Pripravak koji pripada funkcionalnoj skupini „Mikroorganizmi”, naveden u Prilogu III., odobrava se za korištenje u hranidbi životinja kao dodatak hrani za životinje bez vremenskog ograničenja u skladu s uvjetima propisanima u navedenom Prilogu.
Članak 4.
Ova Uredba stupa na snagu sljedećeg dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 12. veljače 2002.

Labels: 3
16
17
6